**Hortobágy Község Önkormányzatának 2. sz. napirend**

**Polgármesterétől**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**E L Ő T E R J E S Z T É S**

(a képviselő-testület 2022. július 26-ai rendes, nyilvános ülésére**)**

**Tárgy:** Önkormányzati hozzájárulás praxisjog adásvételéhez

*Tisztelt Képviselő-testület!*

Hortobágy Község Önkormányzata és az Angioklinika Érsebészeti Szolgáltató Korlátolt Felelősségű Társaság, valamint Dr. Olvasztó Pálma Judit személyes ellátásra kötelezett orvos között 2015. október 21. napján jött létre feladat-ellátási szerződés. (lásd: előterjesztés 2. melléklete)

A Kft. részéről a feladat ellátás személyes kötelezettje Dr. Olvasztó Pálma Judit, aki a praxisjog tulajdonosa is.

Az önálló orvosi tevékenységről szóló 2000. évi II. törvény 2/B. § (1) bekezdés a) pont II. fordulata szerint: „A praxisjoggal rendelkező háziorvos és az adott praxisjoggal érintett települési önkormányzat közötti feladat-ellátási szerződés (a továbbiakban: feladat-ellátási szerződés) kötelezően tartalmazza legalább az alábbi tartalmi elemeket: a személyes ellátásra kötelezett orvos megnevezése.” Az egészségügyi alapellátásról szóló 2015. évi CXXIII. törvény 5. § (1) bekezdés b) pontja alapján a települési önkormányzat köteles gondoskodni az egészségügyi alapellátás keretében a fogorvosi alapellátásról. Ezt erősíti meg a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja is: „A helyi közügyek, valamint a helyben biztosítható közfeladatok körében ellátandó helyi önkormányzati feladatok különösen: 4. egészségügyi alapellátás, az egészséges életmód segítését célzó szolgáltatások”.

A praxist a Kft. üzemelteti. Doktornő megkereste az Önkormányzatot, hogy a praxisjogát elkívánja adni Szilágyi Lilla Gabriella részére (erről előszerződést is kötöttek), aki akkor láthatja el fogorvosi feladatait, ha minden szakhatósági engedély addig beszerzésre kerül. (A megkeresést az előterjesztés 1. melléklete tartalmazza.)

Az önálló orvosi tevékenységről szóló 2000. évi II. törvény 2/A. § (1) bekezdése szerint: „A praxisjog elidegenítésére vonatkozó szándékát - a praxisjogot megszerezni kívánó orvost is megjelölve - az azt elidegeníteni kívánó személy bejelenti az adott praxisjoggal érintett települési önkormányzatnak.”

Ahhoz, hogy Szilágyi Lilla Gabriella a praxisjogot megszerezze szükséges az is, hogy Hortobágy Község Önkormányzata, mint az egészségügyi alapellátásért felelős az adás-vételhez hozzájáruljon, azt támogassa, és arról nyilatkozzon.

Ha az önkormányzat hozzájárul az adás-vételhez, akkor a praxisjog igazolt megszerzését követően a Hortobágy Község Önkormányzata és az Angioklinika Érsebészeti Szolgáltató Kft., valamint Dr. Olvasztó Pálma Judit között a hortobágyi vegyes fogorvosi körzet fogászati alapellátási feladatainak ellátására kötött feladatellátási szerződést meg szükséges szüntetni.

Továbbá szükséges megbízni Szilágyi Lilla Gabriellát a hortobágyi vegyes fogorvosi körzet fogászati alapellátási feladatainak ellátásával, s erről vele feladatellátási előszerződést kötni.

Kérem a Tisztelt Képviselő-testületet, hogy az előterjesztésben foglaltakat elfogadni a határozatot meghozni szíveskedjen!

**HATÁROZATI JAVASLAT**

Hortobágy Község Önkormányzata Képviselő-testülete az önálló orvosi tevékenységről szóló 2000. évi II. törvény 2/A. §-a alapján

1.) hozzájárul ahhoz, hogy Dr. Olvasztó Pálma Judit a hortobágyi 090096103 ÁNTSZ azonosító számú vegyes fogorvosi körzet praxisjogát eladja Szilágyi Lilla Gabriella részére.

2.) Amennyiben a praxisjog engedélyezésére jogosult egészségügyi államigazgatási szerv véleménye ezt lehetővé teszi, a praxisjog igazolt megszerzését követően Hortobágy Község Önkormányzata az Angioklinika Érsebészeti Szolgáltató Kft- vel, valamint Dr. Olvasztó Pálma Judittal kötött feladat-ellátási szerződést közös megegyezés alapján megszünteti.

3.) Szilágyi Lilla Gabriella fogorvost megbízza a Hortobágy község 090096103 ÁNTSZ azonosító számú fogorvosi körzet területi ellátási kötelezettségű fogorvosi alapellátási tevékenység végzésével és ennek érdekében feladat-ellátási előszerződést köt a határozat melléklete szerinti tartalommal.

Felkéri a Képviselő-testület Jakab Ádám András polgármestert, hogy döntéséről értesítse az érintetteket és Szilágyi Lilla Gabriellával az előszerződést kösse meg.

**Határidő:** az értesítésre azonnali, a szerződés megkötésére 2022. július 28.

**Felelős:** Jakab Ádám András polgármester

**Hortobágy, 2022. július 20.**

**Jakab Ádám András**

polgármester

Az előterjesztést törvényességi szempontból ellenőrizte:

**dr. Koroknai-Bokor Erzsébet**

kirendeltség-vezető